กรมประชาสัมพันธ์ จัดกิจกรรมสืบสานวัฒนธรรมประเพณีลอยกระทง ประจำปี 2565 วันแรกก็ได้รับการตอบรับจากประชาชนสนใจเที่ยวชมงานตั้งแต่ช่วงเช้า
บรรยากาศการจัดงานลอยกระทง ที่กรมประชาสัมพันธ์ซอยอารีย์ ภายใต้คอนเซ็ป “ลอยกระทง วิถีใหม่ สืบสาน ประเพณีไทย สู่ความยั่งยืน” ซึ่งวันนี้เป็นวันแรกก็พบว่าร้านค้าต่างๆ จัดเตรียมร้านจำหน่ายสินค้า เพื่อให้ประชาชนที่มาเที่ยวงานได้เลือกชมเลือกซื้อกันอย่างคึกคัก ภายในงานปีนี้แบ่งการจัดงานออกเป็น 10 โซน อาทิ ลานชิมช้อป ลานวัฒนธรรม ลาน OTOP ลานคนเดิน ร้านค้าเบ็ดเตล็ด และสระน้ำลอยกระทง โดยมีการจัดบูธขายสินค้าอุปโภคและบริโภค ร้านธงฟ้าราคาประหยัด และสินค้า OTOP ของดีของเด่นจากหลายจังหวัด รวมไปถึงเสื้อผ้าให้ได้เลือกช้อป เลือกชม รวมร้านค้ามากกว่า 150 ร้าน ขณะที่ พ่อค้าแม่ค้าภายในงาน กล่าวว่า ตั้งใจจัดเตรียมร้านตั้งแต่ช่วงเช้าเพื่อผู้ร่วมงานให้เลือกชมเลือกซื้อ พร้อมต่างบอกว่าชื่นชมกรมประชาสัมพันธ์ที่จัดงานทุกปี เปิดโอกาสให้ร้านค้าขายรายเล็กได้มีช่องทางหารายได้เพิ่ม หลังสถานการณ์โควิดคลี่คลาย ปีนี้ก็คาดว่าจะมีผู้คนออกมาเดินเที่ยวจำนวนมากขณะที่ประชาชนต่างทยอยเดินทางเที่ยวชมงานตั้งแต่ช่วงเช้า โดยให้ความสนใจซื้อหาเครื่องอุปโภคที่จำเป็นจากร้านธงฟ้า เช่น ข้าวสาร ไข่ไก่ น้ำมันพืช และน้ำตาล ที่ราคาถูกกว่าท้องตลาด 20-40% ที่กรมการค้าภายในร่วมออกบูธเพื่อช่วยลดภาระค่าครองชีพประชาชน ที่ต่างบอกเป็นเสียงเดียวกันว่าประทับใจการจัดงานของกรมประชาสัมพันธ์ที่ทุกปีนอกจากจะได้ร่วมสืบสานประเพณีลอยกระทงแล้ว ยังมีสินค้าราคาถูกมากมายให้เลือกซื้อสำหรับงานลอยกระทง กรมประชาสัมพันธ์ จะจัดไปจนถึงวันอังคารที่ 8 พฤศจิกายน นี้ ซึ่งก็จะตรงกับวันลอยกระทง นอกจากจะได้มาลอยกระทงแล้ว ยังสามารถเที่ยวชมงานเลือกซื้อของกินของของใช้ และมีกิจกรรมให้ร่วมสนุกมากมาย เช่น กิจกรรมเครือข่ายภาคประชาชน “Ari Around” ,กิจกรรมประเพณีไทย รีรีข้าวสาร มอญซ่อนผ้า ,การแสดงจากชมรม To Be Number 1 ,กิจกรรมจิตอาสา “เปลี่ยนพลาสติกเป็นบุญ” ร่วมบริจาคอลูมิเนียมเพื่อทำขาเทียมพระราชทาน รวมไปถึงกิจกรรมการแสดงดนตรีบนเวทีจากวงดนตรีกรมประชาสัมพันธ์ โดยคืนวันที่ 7 พฤศจิกายน พบกับกิจกรรมลีลาศกับกรมประชาสัมพันธ์ คืนวันที่ 8 พฤศจิกายนนี้ พบกับรำวงย้อนยุค สนุกกับบทเพลงวาไรตี้ ที่จะสร้างความสุขให้กับประชาชน ณ กรมประชาสัมพันธ์ ซอยอารีย์ เขตพญาไท กรุงเทพฯ เริ่มตั้งแต่เวลา 10.00 น. เป็นต้นไป